CELEX: 52015PC0463
Language: et
Date: 2015-09-16
Title: Ettepanek: NÕUKOGU MÄÄRUS, millega muudetakse 2. märtsi 2015. aasta määrust (EL) 2015/323, mis käsitleb 11. Euroopa Arengufondi suhtes kohaldatavat finantsmäärust

EUROOPA KOMISJON
            Brüssel,16.9.2015
            COM(2015) 463 final
            2015/0213(NLE)
            Ettepanek:
            NÕUKOGU MÄÄRUS,
            millega muudetakse 2. märtsi 2015. aasta määrust (EL) 2015/323, mis käsitleb 11. Euroopa Arengufondi suhtes kohaldatavat finantsmäärust
            
               
         
         
            
               SELETUSKIRI
            
            
               1.
                     ETTEPANEKU TAUST
            
            
               11. Euroopa Arengufondi (edaspidi „11. EAF”) loomise sisekokkulepe jõustus 1. märtsil 2015 pärast seda, kui kõik liikmesriigid olid selle ratifitseerinud.
            
            
               Kuna 11. EAF ei ole kaasatud ELi eelarvesse ja selle rahastamispakett määratakse kindlaks sissekokkuleppega, kasutatakse rahalisi vahendeid 11. EAFi suhtes kohaldatava finantsmääruse alusel, mis on maksimaalselt ühtlustatud Euroopa Liidu üldeelarve suhtes kohaldatava finantsmääruse ja selle kohaldamiseeskirjadega.
            
            
               11. EAFi finantsmäärus võeti vastu 2. märtsil 2015 ja see jõustus 6. märtsil 2015. 
            
            
               Käesoleva ettepanekuga soovitakse kehtivaid sätteid täpsustada. Arvesse on võetud hiljutisi kogemusi seoses EAFi osamaksete jaoks avatud kontodega.
            
            
               Allpool on esitatud komisjoni kavandatud muudatusettepaneku põhjendused.
            
            
               2.
                     ETTEPANEKU SISU
            
            
               Eesmärk on tagada, et Euroopa Komisjoni EAFi kontode (nõukogu määruse (EL) 2015/323 artikli 22 lõige 3) suhtes ei kohaldata tasusid ega negatiivset intressimäära.
            
            
               Nõukogu määruse (EL) 2015/323 artikli 22 lõike 3 kohaselt kannab iga liikmesriik EAFi osamaksu erikontole nimega „Euroopa Komisjon – Euroopa Arengufond”, mis on avatud asjaomase liikmesriigi keskpangas või tema määratud finantsasutuses. 
            
            
               Tuleks täpsustada, et liikmesriikide poolt komisjoni nimel avatud erikontode suhtes, millel hoiustatakse EAFi tehtavaid osamakseid seni, kuni on tarvis teha makseid, ei kohaldata ei tasu ega (positiivset või negatiivset) intressimäära. Kõnealuse sätte eesmärk on hoida ära EAFi eelarvele tekkivat kahju. Nende kontode suhtes kohaldatav tasu tähendaks EAFi eelarves olevate kättesaadavate vahendite vähenemist. Vältida tuleks ka negatiivset intressimäära, kuna sellel on sama negatiivne mõju kui tasudel. Seepärast tehakse ettepanek, et asjaomane liikmesriik hüvitaks EAFi eelarves mis tahes tasu või negatiivse intressimäära, mida kohaldatakse nõukogu määruse (EL) 2015/323 artikli 22 lõike 3 kohaselt komisjoni nimel avatud EAFi vahendite konto suhtes. 
            
            
               Käesoleva muudatusettepanekuga tagatakse ka, et EAFi eelarvet ei mõjuta negatiivselt Euroopa Keskpanga 5. juuni 2014. aasta otsus 2014/337/EL (EKP/2014/23),
                  1
                mille kohaselt kaasneb negatiivse intressimääraga hoiustaja maksekohustus asjaomase riigi keskpanga ees, samuti selle riigi keskpanga õigus debiteerida vastavalt asjaomast valitsemissektori kontot, või muud samalaadsed otsused, mille on teinud ELi keskpangad, kus vastavalt nõukogu määruse (EL) 2015/323 artiklile 22 tuleb hoida EAFi vahendeid. Sellega seoses tuleks märkida, et seni ei ole komisjon palunud liikmesriikidel kanda võimalikke EKP positiivseid hoiuintresse EAFi kontodele.
            
            
               2015/0213 (NLE)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse 2. märtsi 2015. aasta määrust (EL) 2015/323, mis käsitleb 11. Euroopa Arengufondi suhtes kohaldatavat finantsmäärust
            
            
               EUROOPA LIIDU NÕUKOGU,
            
            
               võttes arvesse Euroopa Liidu lepingut ja Euroopa Liidu toimimise lepingut, 
            
            
               võttes arvesse sisekokkulepet nõukogus kokku tulnud liikmesriikide valitsuste esindajate vahel Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV-ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa
                  2
                (edaspidi „sisekokkulepe”), eriti selle artikli 10 lõiget 2,
            
         
         
            
               võttes arvesse Euroopa Komisjoni ettepanekut,
            
            
               võttes arvesse Euroopa Kontrollikoja arvamust
                  3
               ,
            
            
               võttes arvesse Euroopa Investeerimispanga arvamust teda puudutavate sätete kohta
                  4
               
            
            
               ning arvestades järgmist:
            
            
               (1)Euroopa Keskpank võttis 5. juunil 2014 vastu otsuse,
                  5
                mille kohaselt kaasneb negatiivse intressimääraga hoiustaja maksekohustus asjaomase riigi keskpanga ees, samuti selle riigi keskpanga õigus debiteerida vastavalt asjaomast valitsemissektori kontot. Muud ELi keskpangad, kus vastavalt 11. EAFi suhtes kohaldatava finantsmääruse artiklile 22 tuleb hoida EAFi vahendeid, on teinud samalaadsed otsused. 
            
            
               (2)Nõukogu 2. märtsi 2015. aasta määruse (EL) 2015/323 (mis käsitleb 11. Euroopa Arengufondi suhtes kohaldatavat finantsmäärust)
                  6
                artikli 22 lõike 3 kohaselt kannab iga liikmesriik EAFi osamaksu erikontole nimega „Euroopa Komisjon – Euroopa Arengufond”, mis on avatud asjaomase liikmesriigi keskpangas või tema määratud finantsasutuses. 
            
            
               (3)Tuleks täpsustada, et liikmesriikide poolt komisjoni nimel avatud erikontode suhtes, millel hoiustatakse EAFi tehtavaid osamakseid seni, kuni on tarvis teha makseid, ei kohaldata ei tasu ega (positiivset või negatiivset) intressimäära. Kõnealuse sätte eesmärk on hoida ära EAFi eelarvele tekkivat kahju. Nende kontode suhtes kohaldatav tasu tähendaks EAFi eelarves olevate kättesaadavate vahendite vähenemist. Vältida tuleks ka negatiivset intressimäära, kuna sellel on sama negatiivne mõju kui tasudel. Seepärast peaks asjaomane liikmesriik hüvitama EAFi eelarves mis tahes tasu või negatiivse intressimäära, mida kohaldatakse nõukogu määruse (EL) 2015/323 artikli 22 lõike 3 kohaselt komisjoni nimel avatud EAFi vahendite konto suhtes.
            
            
               (4)Seetõttu tuleks määrust (EL) 2015/323 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 2015/323 artikkel 22 asendatakse järgmisega.
            
            
               „Artikkel 22
            
            
               Osamaksude maksmine
            
            
               1. Osamaksunõuetega kustutatakse kõigepealt järjestikku varasemate EAFide jaoks ette nähtud summad.
            
            
               2. Liikmesriikide osamaksud esitatakse ja tasutakse eurodes.
            
            
               3. Artikli 21 lõike 7 punktis a osutatud osamaksu kannab iga liikmesriik erikontole nimega „Euroopa Komisjon – Euroopa Arengufond”, mis on avatud asjaomase liikmesriigi keskpangas või tema määratud finantsasutuses. Osamaksude summad jäävad neile erikontodele, kuni on tarvis teha makseid. Komisjon püüab kõik raha väljavõtmised erikontodelt teha nii, et neil kontodel olevad vahendid jaguneksid alati vastavalt sisekokkuleppe artikli 1 lõike 2 punktis a esitatud osamaksude jaotusele.
            
            
               Iga liikmesriik kannab käesoleva määruse artikli 21 lõike 7 punktis b osutatud osamaksu üle kooskõlas artikli 53 lõikega 1.
            
            
               4. Lõikes 3 osutatud konto suhtes ei kohaldata tasu ega intresse. 
            
            
               5. Iga liikmesriik hüvitab komisjonile kõnealuse konto suhtes kohaldatud mis tahes tasu või negatiivse intressimäära kõnealuse tasu või negatiivse intressimäära kohaldamisele järgneva teise kuu esimesel tööpäeval.”
            
            
               Artikkel 2
            
         
         
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  2014/337/EL: Euroopa Keskpanga otsus, 5. juuni 2014, hoiuste, jääkide ja ülemääraste reservide tasustamise kohta (EKP/2014/23), ELT L 168, 7.6.2014, lk 115.
               
               
                  
                     (2)
                  ELT L 210, 6.8.2013, lk 1.
               
               
                  
                     (3)
                  ELT C […], […], lk […].
               
               
                  
                     (4)
                  ELT C […], […], lk […].
               
               
                  
                     (5)
                  2014/337/EL: Euroopa Keskpanga otsus, 5. juuni 2014, hoiuste, jääkide ja ülemääraste reservide tasustamise kohta (EKP/2014/23), ELT L 168, 7.6.2014, lk 115.
               
               
                  
                     (6)
                  ELT L 58, 3.3.2015, lk 17.